**COIN**

**vas poziva  na prvi coworking dan**

koji će se održati u srijedu, 24. rujna 2014. godine u prostoru budućeg coworking centra, na adresi Put Murvice 14 u Zadru.

Podsjećamo da je ova aktivnost dio projekta pod nazivom ''Coworking Zadar – suradnjom do inovacija'', koji je odobren za financiranje na natječaju za izgradnju male poslovne infrastrukture iz programa IPA IIIC, komponente Regionalna konkurentnost. Projekt je započeo 14. lipnja 2014. godine, provodit će se 18 mjeseci, a ukupna je vrijednost projekta veća od 5,1 milijun kuna, uz 85% sufinanciranja iz fonda EU-a.

Projekt se bavi uspostavom coworking prostora i coworking zajednice u Zadru te promocijom coworking koncepta koji podrazumijeva poduzetništvo temeljeno na umrežavanju i obavljanju samostalne djelatnosti različitih profesionalaca u zajedničkom radnom prostoru. Upravo prvi zajednički coworking radni dan organiziramo s ciljem izgradnje i jačanja zadarske coworking zajednice.

Coworking dan prvi je u nizu sličnih događanja koja ćemo organizirati tijekom provedbe projekta. Ovom prilikom želimo simulirati radni dan u coworking prostoru i otvoriti mogućnosti za upoznavanje sudionika i potaknuti ih na aktivno uključivanje u projekt.

Naime, okosnica coworking zajednice su ljudi, poduzetnici i nezavisni profesionalci (freelanceri), koji žele dijeliti radnu atmosferu, ideje, uvjerenja i resurse. U tom smislu, prvi coworking dan izuzetno je važan jer želimo što većem broju potencijalnih sudionika predstaviti coworking način rada i približiti prostor u kojem će se uspostaviti coworking u Zadru.

Simulacija coworking radnog dana uključivat će dio prostora u kojem će svi zainteresirani moći raditi na svojim računalima te dio u kojem će se moći upoznavati i razmjenjivati ideje i kontakti.

Osim toga, u toku dana organizirat ćemo radionicu vezanu za razvoj coworking zajednice te ugostiti dva zanimljiva gosta, uspješna poduzetnika koji će s nama podijeliti svoje poslovne i životne priče te svoja coworking iskustva i inspirirati nas za poduzetništvo.

**Sergej Stanojkovski**  je redatelj, urednik, producent, savjetnik i predavač. Kao strastveni zaljubljenik u film, 2009. godine osniva Avvantura Forum Zadar Festival i Filmforumzadar Matchmaking, a svojim će nam iskustvom približiti potencijal suradnje filmske industrije i coworkinga.

**Lovro Valčić** stručnjak je za informacijske tehnologije, profesor i vlasnik IT tvrtke. Deset godina proveo je na Geofizičkom Institutu Svečilišta na Aljasci. Stručnjak je za razvoj i podršku informacijskih tehnologija, posebno za istraživanja na sveučilišoj razini i nastavne aktivnosti. Tamo je i stekao coworking iskustvo, u coworking prostoru koji je lokalna zajednica dijelila sa sveučilištarcima, a u kojem su testirani veliki informacijski sustavi.

Pridružite nam se u zajedničkom radu uz coworking druženje i aktivnosti koje organizira COIN tim uz podršku Coworking Croatia!

Sve zainteresirane molimo da se registriraju na linku

<https://www.entrio.hr/event/prvi-otvoreni-coworking-dan-coin-zadar-1721>

do 23.09.2014. godine u 12.00 sati budući da je broj mjesta ograničen.

Pridružite nam se i na facebook grupi

<https://www.facebook.com/groups/coworkingZD/> !

[www.coinzadar.hr](http://www.coinzadar.hr/)

info@coinzadar.hr

**Program prvog coworking dana:**

10:00 – 11:00 Kava dobrodošlice

11:00 – 12:00 Predstavljanje projekta ‘’Coworking Zadar - suradnjom do inovacija’’, diskusija o projektu i odgovori na pitanja (Renata Marušić, voditeljica projekta i Šime Erlić, pročelnik Upravnog odjela za EU fondove Grada Zadra)

12:00 – 14:00 Radionica: Upoznavanje i mapiranje zadarske coworking zajednice (Matija Raos, Coworking Croatia/HDNP)

14:00 – 15:00 Pauza za coworking ručak i umrežavanje sudionika

15:00 – 16:30 Nastavak radionice, diskusija i zaključci

17:00 – 18:00 Predstavljanje inspirativnih primjera i poduzetničkih uspjeha: Sergej Stanojkovski i Lovro Valčić